ส่วนที่ 1

สรุปสาระสำคัญ (Executive Summary)

NSM ก่อตั้งขึ้นในปี 2537 ในชื่อ “บริษัท นครไทยสตริปมิล จำกัด” มีชื่อภาษาอังกฤษว่า
“Nakornthai Strip Mill Co., Ltd.” (ซึ่งต่อไปเรียกว่า “บริษัท”)
มีวัตถุประสงค์เพื่อดำเนินธุรกิจผลิตเหล็กแผ่นรีดร้อน ตั้งอยู่ในจังหวัดชลบุรี
เริ่มก่อสร้างเมื่อเดือนพฤศจิกายน 2538 ประกอบด้วยโรงหลอมเหล็กไฟฟ้าแบบ Consteel
สายการหล่อเหล็กแท่งแบนอย่างบาง (Thin Slab Casting) และกระบวนการรีดร้อน (Hot
Strip Mill) ต่อเนื่องผ่านแท่นรีด 6 แท่น ต่อมาบริษัทได้แปรสภาพเป็นบริษัทมหาชนจำกัด
และ0เป็นบริษัทจดทะเบียนในตลาดหลักทรัพย์แห่งประเทศไทย เมื่อวันที่ 2 กรกฎาคม 2539
โดยกำหนดราคาเสนอขายหลักทรัพย์ต่อประชาชนทั่วไปในขณะนั้น หุ้นละ 16 บาท
มูลค่าที่ตราไว้หุ้นละ 10 บาท

บริษัทได้เริ่มทดสอบเครื่องจักรครั้งแรกในเดือนมกราคม 2541 ด้วยกำลังการผลิตประมาณ 1.5
ล้านตันต่อปี ต่อมาในเดือนธันวาคม 2541 เกิดเหตุฟ้าผ่าอุปกรณ์ไฟฟ้า ทำให้ต้องหยุดการผลิต
เพื่อซ่อมแซมซึ่งแล้วเสร็จในช่วงปลายเดือนกุมภาพันธ์ 2542
แต่บริษัทยังคงหยุดการผลิตจนถึงเดือนตุลาคม 2546
เนื่องจากได้รับผลกระทบทางด้านการเงินที่เกิดจากการลดค่าเงินบาท
และภาวะตกต่ำของตลาดเหล็กทั้งในและต่างประเทศ นอกจากนี้
บริษัทยังต้องหยุดการก่อสร้างสายการผลิตเหล็กล้างผิว (Pickling line)
สายการผลิตเหล็กแผ่นรีดเย็น (Cold-Rolling line) สายการผลิตเหล็กเคลือบสังกะสี
(Galvanizing line) และโรงงานผลิตเหล็กพรุน (Direct Reduced Iron )
ซึ่งถือเป็นส่วนสำคัญของแผนการก่อสร้างเดิม

เหตุการณ์ดังกล่าวข้างต้นส่งผลให้บริษัทประสบปัญหาสภาพคล่องตั้งแต่เดือนธันวาคม 2541
ทำให้บริษัทไม่สามารถชำระหนี้จำนวนมากได้ตามกำหนด
และได้เข้าสู่กระบวนการปรับโครงสร้างหนี้ตามกระบวนการของคณะกรรมการปรับปรุงโครงสร้างหนี้ตั้งแต่ปี
2542 ในเดือนเมษายน 2543 เข้าสู่กระบวนการฟื้นฟูกิจการภายใต้ศาลล้มละลายกลาง
ตลาดหลักทรัพย์แห่งประเทศไทยได้ขึ้นเครื่องหมายห้ามซื้อขายหลักทรัพย์ของบริษัท (SP) ตั้งแต่วันที่
8 พฤษภาคม 2543

ในวันที่ 11 ธันวาคม 2545 ศาลล้มละลายกลางได้ให้ความเห็นชอบแผนฟื้นฟูกิจการ
และแต่งตั้งให้บริษัท มหาราช แพลนเนอร์ จำกัด เป็นผู้บริหารแผน มีผลบังคับใช้ ในวันที่ 31
ตุลาคม 2546 โดยต้องบรรลุเงื่อนไขบังคับที่สำคัญก่อนคือ การเสนอขายหุ้นให้แก่ประชาชน จำนวน
1,800 ล้านหุ้น มูลค่าที่ตราไว้หุ้นละ 8.25 บาท ในราคาขายหุ้นละ 2.20 บาท
และการปรับโครงสร้างหนี้โดยการแปลงหนี้เป็นทุนและขยายระยะเวลาการชำระหนี้ที่คงเหลือเพียง
200 ล้านเหรียญสหรัฐ ส่งผลให้งบการเงินของบริษัทมีส่วนผู้ถือหุ้นเป็นบวก
และตลาดหลักทรัพย์แห่งประเทศไทยได้อนุญาตให้เปิดซื้อขายหลักทรัพย์ของบริษัทอีกครั้งในหมวด
REHABCO เมื่อวันที่ 18 พฤศจิกายน 2546

หลังจากที่บริษัทบรรลุผลสำเร็จของเงื่อนไขบังคับก่อนตามแผนฟื้นฟูกิจการ
โดยสามารถระดมทุนจากการออกหุ้นใหม่เพื่อขายให้แก่ประชาชนทั่วไปเมื่อเดือนตุลาคม 2546
บริษัทได้เริ่มการทดสอบสายการผลิตจริงโดยรวมของโรงงานหลัก (Hot Commissioning of
the Core Facility) เมื่อวันที่ 13 ธันวาคม 2546 หลังจากนั้นในวันที่ 18 ธันวาคม 2546
บริษัทสามารถทดสอบระบบโดยรวมอย่างต่อเนื่องของโรงงานหลัก
เริ่มจากระบบหลอมจนจบกระบวนการที่ระบบรีดร้อนจนเป็นเหล็กแผ่นม้วน
และได้เริ่มทดสอบการผลิตอย่างต่อเนื่องในเดือนมกราคม 2547

เมื่อวันที่ 22 มิถุนายน 2549 ศาลล้มละลายกลางเห็นชอบด้วยแผนฉบับแก้ไข
ซึ่งมีการเปลี่ยนแปลงที่เป็นสาระสำคัญคือหนี้เงินต้นตามสัญญาปรับโครงสร้างหนี้ ดอกเบี้ยคงค้าง
และดอกเบี้ยค้างชำระเดิมจะต้องแปลงเป็นหุ้นสามัญภายใน 18 เดือน นับแต่วันที่เงื่อนไขมีผลสมบูรณ์
(วันที่ 7 กรกฎาคม 2549) ซึ่งจะมีผลทำให้บริษัทประหยัดการจ่ายดอกเบี้ยตั้งแต่ปี 2551 เป็นต้นไป

เมื่อวันที่ 7 ธันวาคม 2550 เจ้าพนักงานพิทักษ์ทรัพย์ได้กำหนดนัดประชุมเจ้าหนี้ของบริษัท
เพื่อพิจารณาคำร้องเสนอขอแก้ไขแผน ผลการพิจารณามีมติเห็นชอบ ด้วยคะแนนเสียงร้อย 99.99
ของเจ้าหนี้ที่เข้าประชุมและได้ออกเสียง
โดยที่ประชุมเจ้าหนี้ได้มีมติให้ขยายระยะเวลาดำเนินการตามแผนฟื้นฟูกิจการซึ่งครบกำหนดในวันที่
11 ธันวาคม 2550 ออกไปอีก 1 ปี

ในปี 2550 บริษัทสามารถผลิตเหล็กแผ่นรีดร้อนได้กว่า 1,090,000 ตัน เพิ่มขึ้นร้อยละ 15.8
เมื่อเปรียบเทียบกับปี 2549 นอกจากนี้
บริษัทยังสามารถผลิตเหล็กแผ่นบางตามความต้องการของตลาด ที่มีความหนาน้อยกว่า 1.9
มิลลิเมตร ได้ในอัตราร้อยละ 22.5 ส่งผลให้ยอดขายสำหรับปี 2550 สูงถึง 23,593 ล้านบาท
เพิ่มขึ้นจากปี 2549 กว่า 6,570 ล้านบาท โดยมีสัดส่วนการจำหน่ายในประเทศอัตราร้อยละ 65
และจำหน่ายต่างประเทศร้อยละ 35

สำหรับโรงงานผลิตผลิตภัณฑ์ต่อเนื่อง บริษัทได้ดำเนินการติดตั้งสายการล้างผิวและเคลือบน้ำมัน
(Pickled & Oiled) และสายการผลิตกรดกลับคืน เพื่อนำมาใช้ในกระบวนการล้างสนิม
เสร็จสมบูรณ์

ในส่วนของการบริหารงานคุณภาพ บริษัทได้รับการรับรอง EC Factory Production Control
สำหรับผลิตภัณฑ์เหล็กแผ่นรีดร้อนที่ขายสู่ตลาดยุโรป
บริษัทยังคงมุ่งมั่นในการปรับปรุงและพัฒนาคุณภาพอย่างต่อเนื่อง
เพื่อเพิ่มช่องทางการจำหน่ายไปยังตลาดต่างประเทศ
และอยู่ระหว่างการดำเนินการเพื่อให้ได้การรับรองคุณภาพ ISO TS 16949
เพื่อเข้าสู่ตลาดอุตสาหกรรมผลิตรถยนต์ รวมทั้งจะมีผลิตภัณฑ์คุณภาพสูง เช่น
เหล็กคุณภาพสำหรับท่อสตีมดำ (API line pipe grade)